Giza
Giza (arab. الجيزة = al-Jīzah‎, Kairo tarme Gīza) – miestas šiaurės Egipte, prie Nilo upės, į pietvakarius nuo sostinės Kairo. Trečiasis pagal dydį šalies miestas, turintis >2,5 mln. gyventojų. Administacinis, kultūros ir verslo centras, išvystyta chemijos, tabako, mašinų pramonė, statomi filmai. Mieste yra tradicinių musulmonų kvartalai, palei Nilą yra prabangūs kvartalai, Gizoje daug užsienio ambasadų ir vyriausybės įstaigų. Čia yra Kairo universitetas (įkurtas Kaire 1908 m. ir perkeltas į Gizą 1924 m.), arabų kalbos akademija (įkurta 1932 m.), oftalmologijos mokslo institutas, muzikos institutas.